সোমবার সকাল পৌনে দশটা। পার্কস্ট্রিটের রফি আহমেদ কিদওয়াই রোডে আচমকাই থমকে দাঁড়িয়ে পড়ল একটি গাড়ি। পিছনে থাকা বেশ কয়েকটি গাড়িও তখন সজোরে ব্রেক কষেছেন। 
 নিজস্ব প্রতিবেদন: সপ্তাহের প্রথম দিনই কর্মব্যস্ত সময়ে পার্কস্ট্রিটে বড় বিপত্তি। আচমকাই ভেঙে পড়ল রাস্তার ধারের গাছের ডাল। মাঝ রাস্তায় ডাল পড়ায় বন্ধ যান চলাচল।  আটকে পড়েছে জওহরলাল নেহেরু রোডের একাংশ। সোমবার সকাল পৌনে দশটা। পার্কস্ট্রিটের রফি আহমেদ কিদওয়াই রোডে আচমকাই থমকে দাঁড়িয়ে পড়ল একটি গাড়ি। পিছনে থাকা বেশ কয়েকটি গাড়িও তখন সজোরে ব্রেক কষেছেন। কিছু বুঝে ওঠার আগেই হুড়মুড়িয়ে ভেঙে পড়ল রাস্তার ধারের গাছের ডাল। অল্পের জন্য বড় দুর্ঘটনার হাত থেকে রক্ষা পান কয়েকজন।  রক্ষা পান বেশ কয়েকজন পথচারীও। প্রত্যক্ষদর্শীদের দাবি, গত কয়েকদিনের ঝড়বৃষ্টির ফলে রাস্তার ধারের ওই গাছটির ডাল বিপজ্জনক অবস্থায় ছিল। যদিও অভিযোগ, প্রশাসনের তরফ থেকে কোনও ব্যবস্থা নেওয়া হয়নি। সোমবার সকালে গাছের ডালটি ভেঙে পড়ায় ব্যাহত হয় যান চলাচল। দীর্ঘ যানজট ওই এলাকায়। পুরকর্মীরা গাছের ডালটিকে সরানোর ব্যবস্থা করছেন।